ለሀገር መከላከያ ሠራዊት፣ ለአማራ ልዩ ኃይልና ለሚሊሻ አባላት የሚደረገው የደም ልገሳ ቀጥሏል፡፡
ባሕር ዳር፡ ኅዳር 1/2013 ዓ.ም (አብመድ) “ለጀግናችን እንለግስ ደማችን” በሚል መልዕክት በባሕር ዳር የሙሉዓለም ባሕል ማዕከል የኪነ ጥበብ ባለሙያዎች ደም ለግሰዋል፡፡የህወሃት ጽንፈኛ ቡድን በሀገር መከላከያ ሠራዊት ላይ ጥቃት መፈጸሙን ተከትሎ የፌዴራል መንግሥት የህግ ማስከበር ሥራ እየሰራ ነው፡፡ህገወጡን ሕወሃት ወደ ሕግ ለማቅረብ የሕይወት መስዋዕትነት እየከፈሉ ለሚገኙ የሀገር መከላከያ ሠራዊት፣ ለአማራ ልዩ ኃይልና ለሚሊሻ አባላት የሚደረገው የተቀናጀ ድጋፍ ቀጥሏል፡፡በአማራ ክልል በተለያዩ ከተሞች ለሀገር መከላከያ ሠራዊት፣ ለአማራ ልዩ ኃይልና ለሚሊሻ አባላት የደም ልገሳ መርሀ ግብሮች እየተደረጉ ነው፡፡ በዛሬው ዕለትም የኪነ ጥበብ ባለሙያዎች ደም እየለገሱ ነው፡፡የኢፌዴሪ መከላከያ ሠራዊት የምዕራብ ዕዝ የኦርኬስትራ ኃላፊ ሻምበል ታዘበው ንጋቱ የሃገር መከላከያ ሠራዊት፣ የአማራ ልዩ ኃይልና ሚሊሻ አባላት መስዋዕትነት እየከፈሉ መሆናቸውን ገልጸዋል፡፡“ሠራዊቱ ደጀን ያስፈልገዋል” ያሉት ሻምበል ታዘበው የኪነጥበብ ባለሙያዎች ሙያቸውን ለሀገር አንድነትና ፍቅር ማዋል እንዳለባቸውም ተናግረዋል፡፡ “እውነት ሁልጊዜም አሸናፊ ናት፤ እነርሱ በውሸት የፖለቲካ አቅጣጫ ነው ወደ ግጭት ያመሩት፤ በሕዝባችን እተማመናለሁ፤ ሕዝቡ በፍቅርና በሠላም መኖር ይፈልጋልም” ብለዋል ሻንበሉ፡፡ሕዝቡ ከሚያደርገው የተቀናጀ ድጋፍ ጎን ለጎን ንፁሃንን ከወንጀለኞች የመነጠል ሥራ መሠራት እንዳለበትም ገልጸዋል፡፡